**1Kr28**

**Dávid beszéde a néphez és Salamonhoz**

1Dávid összegyűjtötte Jeruzsálembe Izráel összes főemberét, a törzsek vezetőit, a király szolgálatára álló csapatok parancsnokait, az ezredeseket, a századosokat, a király és fiai minden vagyonának és jószágának a kormányzóit, az udvarnokokkal, a testőrökkel és az összes kiváló vitézzel együtt.

2Ekkor fölállt Dávid király, és így szólt: Hallgassatok meg, testvéreim és népem! Én magam szerettem volna házat építeni az Úr szövetségládájának, Istenünk lába zsámolyának az elhelyezésére. Elő is készítettem az építést. 3De Isten így szólt hozzám: Nem építhetsz házat az én nevem tiszteletére, mert háborúskodó ember voltál, és sok vért ontottál. 4Mégis engem választott ki Izráel Istene, az Úr atyám egész háza népéből, hogy Izráel királya legyek mindvégig. Mert Júdát választotta ki a fejedelemségre, Júda házából pedig az én atyám háza népét, apámnak a fiai között pedig bennem telt öröme, hogy egész Izráel királyává tegyen. 5Valamennyi fiam közül – pedig az Úr sok fiút adott nekem – Salamon fiamat választotta ki, hogy ő üljön az Úr királyságának a trónjára Izráelben. 6És ezt mondta nekem: Fiad, Salamon építi majd föl házamat és udvaraimat, mert kiválasztottam őt, hogy fiam legyen, én pedig atyja leszek. 7Örökre megszilárdítom királyságát, ha állhatatosan teljesíti parancsolataimat és törvényeimet, ahogyan eddig tette. 8Most azért egész Izráelnek, az Úr gyülekezetének a szeme láttára és Istenünk füle hallatára mondom: Tartsátok meg és kutassátok Isteneteknek, az Úrnak minden parancsolatát, hogy birtokotokban maradjon ez a jó föld, és örökségül hagyhassátok utódaitokra örökre!

9Te pedig, fiam, Salamon, ismerd meg atyád Istenét, és szolgálj neki teljes szívvel és készséges lélekkel, mert megvizsgál az Úr minden szívet, és megismer minden szándékot és indulatot. Ha keresed, megtalálhatod. De ha elhagyod őt, akkor félreállít téged végleg. 10Lásd meg azért, hogy téged választott ki az Úr, hogy házat építs szentélyül. Légy hát erős, és készítsd el!

11Akkor átadta Dávid a fiának, Salamonnak a csarnoknak és épületeinek, a kincstárnak, a felső szobáknak, a belső szobáknak és az engesztelés helyének a tervrajzát, 12mindazét, amit a Lélek adott neki: az Úr háza udvarainak és körös-körül valamennyi kamrának meg az Isten háza kincstárainak és a szent ajándékok kincstárainak a tervrajzát, 13továbbá a papok és léviták beosztásának, az Úr házában végzendő istentisztelet minden teendőjének és az Úr házában szükséges összes istentiszteleti fölszerelésnek a tervezetét. 14Minden egyes istentiszteleti aranyeszközt az arany súlymértéke szerint, minden egyes istentiszteleti ezüsteszközt pedig annak súlymértéke szerint adott meg. 15Ugyanígy az arany lámpatartók és aranymécsesek súlyát, minden egyes lámpatartónak és mécseseiknek a súlya szerint; az ezüst lámpatartóknál is a lámpatartó és mécsesei súlya szerint, a különböző lámpatartók rendeltetése szerint. 16Megadta, hogy mennyi legyen az arany súlya a sorba rakott kenyerek asztalánál asztalonként és az ezüsté az ezüstasztaloknál; 17továbbá a villákhoz, hintőedényekhez és kancsókhoz való színaranynak meg az aranykelyheknek a súlyát kelyhenként meg az ezüstkelyheknek a súlyát kelyhenként, 18az illatáldozati oltárhoz szükséges tiszta arany súlyát, az aranykerúbok kocsijának a tervrajzát, akik kiterjesztett szárnyakkal befedték az Úr szövetségládáját. 19Minderre, a tervrajzban előírt valamennyi munkára az Úr kezéből származó írás oktatott ki engem.

20Ezek után Dávid azt mondta fiának, Salamonnak: Légy erős és bátor, és fogj hozzá! Ne félj, és ne rettegj, mert az Úristen, az én Istenem veled van, nem hagy cserben és nem hagy el, amíg be nem fejezed mindazt a munkát, amely az Úr házában végzett szolgálathoz szükséges. 21Nézd, itt vannak a papok és a léviták csapatai az Isten házában végzendő mindenféle szolgálatra. Veled vannak, készen bármilyen munkára, értenek mindenféle szolgálathoz. A vezetők meg az egész nép is mindenben a rendelkezésedre áll!

**1. A vezetők támogatása nélkül nem megy a Templomépítés!**

* összegyűjtötte Dávid a kulcsembereket (törzsi vezetők, katonai vezetők, gazdasági vezetők, közigazgatási vezetők)

Mózestől kezdve Benhadádon át Demeter ötvösig (és ma is), amikor valakik valamit szerettek volna elérni el kellett érniük a kulcsembereket. (ld. 2Móz 4,29 2Móz 35,1 4Móz 20,10 4Móz 21,23 Józs 24,1 Bír 11,20 1Sám 28,4 2Sám 2,30 2Sám 6,1 2Sám 10,17 2Sám 12,29 1Kir 8,1 1Kir 12,21 1Kir 18,20 1Kir 20,1 1Kir 22,6 2Kir 6,24 2Kir 10,18 1Krón 13,5 1Krón 15,3 1Krón 15,4 1Krón 19,17 1Krón 23,2 1Krón 28,1 2Krón 5,2 2Krón 11,1 2Krón 15,9 2Krón 18,5 2Krón 24,5 2Krón 25,5 2Krón 29,4 2Krón 29,20 Apcs 10,24 Apcs 19,25)

* az összegyűjtött emberek megszólítása: testvéreim és népem! Hosszútávon nem lehet hatékony munka a megfelelő viszonyulás nélkül. (Jn15,14; 1Pt2,10; 1Pt5,3)

**2. A Templom/Gyülekezetépítés nem lehet emberi ötletelés!**

* 2 v. Nem magamnak volt szándékában, hogy………… házat építsek! … az Isten így szólt hozzám!
* Az emberi ambíciókból, tervekből indított munkák nem voltak sikeresek (Bábel torony, Skéva fiak…) ezzel ellenben az ÚR indítására indult “építkezések” eredményesek voltak (Filep és komornyik - Pál missziói)

**3. A Templomépítés vezetője Salamon**

* Salamon utódlása nem emberi lobbi eredménye, hanem az ÚR választása volt!
* az újszövetségi vezető választások hol demokratikusak, hol monarchikusak, hol teokratikusaknak látszanak.:

Apcsel 1,26 Pünkösd előtt Mátyás sorvetéssel (biztos jó ötlet volt?)

Apcsel 6,5 a 12 apostol instrukciójára a Jeruzsálemi gyülekezet 7 fő diakónust választ maguk közül demokratikusan.

Apcsel 13,1-3 Barnabás és Pál böjtölés és imádkozás és prófécia után lett kiküldve “apostoli” munkára.

Tit1,5-6 Pál felhatalmazása alapján Titusz állít be presbitert, püspököt. Itt nincs szó választásról.

**4. Salamoni ígéret**

* 6.v. fiam lesz, én pedig Atyja leszek
* örökre megszilárdítom trónját

HA:

* szövetség feltételi Salamonnak: ha állhatatosan teljesíti parancsolatokat, végzéseket és teljes szívvel és készséges lélekkel szolgál az Úrnak < - > ha elhagyja őt, akkor végleg félreállítja

**5. Tervrajz és alapanyag nélkül nem megy a Templomépítés**

* Dávid átadja a tervrajzokat, a műszaki tervdokumentációkat.
* átadás-átvétel az Isten munkájában, az egymást váltók között elengedhetetlenül fontos lenne!
* a Lélek általi tervek írásbeli rögzítése és az ilyen tervezés, tervgazdálkodás nem hátráltatja a munkát, hanem elősegíti.

**6. Munkatársak és a nép támogatása nélkül nem megy a Templomépítés**

* Salamon azért tudott bátor és erős lenni, mert mögötte állt a nép és a szolgálók! Csak így tudott véghez vinni mindent, amit az ÚR rábízott.

**KÉRDÉSEK:**

Mit tudunk ezekből megvalósítani a gyülekezetünk építésében?

Milyen akadályok, nehézségek vannak a gyülekezetépítésben?

Mi a különbség az ötletelés és a Szent Lélek általi tervezés között?

Hogyan lehetünk támogató munkatársak az építkezésben?